SK Úradný vestník Európskej únie C 88/25

Uverejnenie žiadosti o zmenu podľa článku 50 ods. 2 nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

2014/C 88/18

Týmto uverejnením sa poskytuje právo vzniesť námietku proti žiadosti o zmenu podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O ZMENU

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (2)

ŽIADOSŤ O ZMENU V SÚLADE S ČLÁNKOM 9

„SALAME PIACENTINO“

ES č.: IT-PDO-0117-01104-08.04.2013

CHZO ( ) CHOP ( X )

1. Položka v špecifikácii výrobku, ktorej sa zmena týka

—  Názov výrobku — ☒ Opis výrobku —  Zemepisná oblasť —  Dôkaz o pôvode — ☒ Spôsob výroby —  Súvislosť —  Označovanie —  Vnútroštátne požiadavky —  Iné (uveďte)

2. Druh zmeny

— ☒ Zmena jednotného dokumentu alebo zhrnutia —  Zmena špecifikácie zapísaného CHOP alebo CHZO, ku ktorému nebol uverejnený jednotný dokument, ani zhrnutie —  Zmena špecifikácie, ktorá nevyžaduje zmenu uverejneného jednotného dokumentu [článok 9 ods. 3 nariadenia (ES) č. 510/2006] —  Dočasná zmena špecifikácie vyplývajúca z uloženia povinných sanitárnych alebo rastlinolekárskych opatrení orgánmi verejnej moci [článok 9 ods. 4 nariadenia (ES) č. 510/2006]

3. Zmena (zmeny)

Opis výrobku

— Vypustila sa veta v zhrnutí (bod 4.2. Opis), podľa ktorej sa na výrobu „Salame Piacentino“ musia použiť čerstvé bravčové stehná. Cieľom tejto zmeny je odstrániť nesúlad medzi zhrnutím uverejneným v Úradnom vestníku Európskej únie C 122/17 z 11. mája 2010 a špecifikáciou. V požiadavkách v článku 3 špecifikácie, ktoré sa týkajú surovín použitých na výrobu „Salame Piacentino“, sa skutočne vždy uvádzalo, že na výrobu „Salame Piacentino“ sa používajú rôzne kusy mäsa z talianskych ťažkých ošípaných, a nie stehná ošípaných, ako bolo možné usúdiť zo zhrnutia.

Spôsob výroby

— O zmenu, ktorou sa zavádza používanie dusitanov (pričom je vždy nutné dodržiavať množstvo stanovené v právnych predpisoch), sa žiada z dôvodu, že ich prítomnosť – spolu s prítomnosťou dusičnanov – je počas jednotlivých fáz výroby CHOP „Salame Piacentino“ zárukou účinnejšej ochrany voči patogénom a voči niektorým prejavom oxidácie.

— O zmenu, ktorou sa zavádza pridávanie muškátového orecha do soliacej zmesi, sa žiada v záujme získania modernej alternatívy k tradičnému výrobnému receptu.

— Cieľom zmeny, ktorou sa povoľuje použitie štartovacích kultúr, je zabezpečiť včasný začiatok procesu kvasenia, čo je v súčasnosti čoraz ťažšie, pretože v dôsledku moderných požiadaviek na hygienu je v ovzduší a v prístrojoch málo baktérií.

— Zavádza sa obmedzenie maximálneho priemeru salámy „Salame Piacentino“, čo zodpovedá výrobnej tradícii CHOP. Výrobok „Salame Piacentino“ má totiž tradične malé rozmery a preto sa považuje za vhodné výslovne zaviesť obmedzenie maximálneho priemeru salámy, aby bolo obdobie dozrievania uvedené v špecifikácii optimálne práve pre túto tradičnú veľkosť, čím sa zabezpečí rovnomerné a ideálne dozrievanie. Zavedením maximálneho priemeru výrobku sa navyše zaručí, že zvýšenie maximálnej povolenej hmotnosti salámy na krájanie o 2 kg sa v žiadnom prípade neprejaví na kvalitatívnych vlastnostiach výrobku. V prípade salámy na krájanie aj salámy predávanej vcelku sa tak zabezpečí rovnaký vzhľad plátkov a rovnomernosť procesu dozrievania.

— Saláma na krájanie je zabalená do sieťky z elastických vláken, ktorú možno pred krájaním ľahko odstrániť.

— K zlepšeniu kvality výrobku CHOP prispieva aj zavedenie 10 % prípustnej odchýlky pre parametre vlhkosti prostredia, v ktorom prebieha dozrievanie. Súčasní spotrebitelia totiž požadujú dlhšie dozrievanie výrobkov, dokonca nad rámec minimálnej doby uvedenej v špecifikácii. V takýchto prípadoch sa dospelo k záveru, že predĺženie dozrievania môže spôsobiť vniknutie vzduchu, čo v prípade nedostatočnej vlhkosti ovzdušia spôsobí oxidáciu výrobku. Z uvedených dôvodov by sa mala umožniť väčšia flexibilita parametrov vlhkosti v miestnostiach, kde výrobok dozrieva.

— Považovalo sa za nevyhnutné zvýšiť maximálnu povolenú hmotnosť salámy na krájanie, aby sa odstránili niektoré problémy spojené s množstvom vzniknutého odpadu a nízkym množstvom plátkov získaných z krájania menšieho výrobku.

— Zníženie minimálneho obsahu popola zo 4 na 1,5 % sa odvíja od minimálneho povoleného obsahu soli (tieto dva parametre spolu úzko súvisia) a okrem toho zodpovedá aktuálnemu trendu znižovania obsahu soli v potravinách.

— Zníženie hodnoty pH hotového výrobku z 5,4 na 5,2 zodpovedá možnosti použiť štartovacie kultúry v zmysle vyššie uvedenej zmeny. Minimálna zmena hodnoty pH o 0,2 nemá vplyv na kvalitu výrobku, ani na jeho organoleptické vlastnosti.

JEDNOTNÝ DOKUMENT

NARIADENIE RADY (ES) č. 510/2006

o ochrane zemepisných označení a označení pôvodu poľnohospodárskych výrobkov a potravín (3)

„SALAME PIACENTINO“

ES č.: IT-PDO-0117-01104-08.04.2013

CHZO ( ) CHOP ( X )

1. Názov

„Salame Piacentino“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 1.2 Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1

„Salame Piacentino“ je solený, prirodzene zrejúci výrobok, ktorý sa plní do bravčových čriev a je určený na spotrebu za surova. Vyrába sa zo chudého bravčového mäsa s pridaním 10 až 30 % bravčového tučného mäsa. Hotový výrobok má valcovitý tvar, plátky sú jasnočervenej farby s mastnými ružovobielymi okami. Výrobok sa vyznačuje sa nezameniteľnou, veľmi intenzívnou, pomerne jemnou chuťou a typickou vôňou údeniny.

3.3. Suroviny (len pri spracovaných výrobkoch)

„Salame Piacentino“ sa vyrába z ošípaných, ktoré sa narodili, boli chované a zabité v regiónoch Emilia-Romagna a Lombardsko. Na názov „Salame Piacentino“ sa vzťahuje výnimka podľa článku 5 ods. 3 nariadenia (EÚ) č. 1151/2012.

3.4. Krmivo (len pri výrobkoch živočíšneho pôvodu)

Je nutné dodržiavať podrobné pravidlá týkajúce sa kŕmnej dávky a jej zloženia. Výkrm ošípaných má dve fázy; krmivo je zložené najmä z obilnej produkcie, ktorá pochádza z makrooblasti vymedzenej v bode 3.3. Priemernú kŕmnu dávku ošípaných tvorí predovšetkým kukuričná kaša, ale aj jačmeň, otruby, sója a minerálne doplnky. Vedľajšie produkty výroby syra (srvátka, syrenina a cmar) dodávajú prevažne syrárne z vymedzenej zemepisnej oblasti.

3.5. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby (solenie, zväzovanie a dozrievanie) výrobku „Salame Piacentino“ sa uskutočňujú v oblasti uvedenej nižšie v bode 4.

3.6. Špecifické pravidlá krájania, strúhania, balenia atď.

Balenie, krájanie a porciovanie sa musí vykonávať pod dohľadom príslušného kontrolného orgánu a výlučne v oblasti výroby uvedenej v bode 4. Z hľadiska zabezpečenia pôvodných a jedinečných vlastností výrobku je potrebné, aby balenie, krájanie a porciovanie vykonávali v zemepisnej oblasti výroby osoby so špecifickými znalosťami tohto výrobku. Keď krájaný alebo porciovaný výrobok bez obalu príde do styku so vzduchom alebo je vystavený neznámym environmentálnym podmienkam, hrozí riziko oxidácie a zhnednutia plátkov alebo rezných plôch, čím sa stratí charakteristická jasnočervená farba chudého mäsa, dôjde k stuchnutiu tuku a k zmene vône.

3.7. Špecifické pravidlá označovania

Výrobok musí byť pri uvedení na trh označený nápisom „Salame Piacentino“.

Označenie „Salame Piacentino“ musí byť uvedené na etikete zreteľným a nezmazateľným písmom, ktoré sa dá jednoznačne odlíšiť od akéhokoľvek iného nápisu; bezprostredne za ním musí nasledovať výraz „Denominazione di Origine Protetta“ (chránené označenie pôvodu).

Akýkoľvek iný opis, ktorý nie je výslovne povolený, sa zakazuje.

Povoľujú sa však označenia odkazujúce na mená, spoločnosti alebo súkromné značky, pokiaľ nemajú pochvalný význam a že nemôžu uviesť spotrebiteľa do omylu, ako aj názov chovu ošípaných, odkiaľ výrobok pochádza.

4. Stručné vymedzenie zemepisnej oblasti

Výrobná oblasť výrobku „Salame Piacentino“ zahŕňa celé územie provincie Piacenza, no obmedzuje sa na oblasti v nadmorskej výške pod 900 m.

5. Súvislosť so zemepisnou oblasťou

5.1. Špecifickosť zemepisnej oblasti

Výroba „Salame Piacentino“ má počiatky v období Rímskej ríše a jej tradícia sa časom odovzdávala ďalej, pričom sa sústredila v zemepisnej oblasti provincie Piacenza.

Význam výrobnej oblasti „Salame Piacentino“ sa viaže na rozvoj typickej vidieckej kultúry v celej Pádskej nížine, odkiaľ pochádza surovina (konkrétne regióny Emilia Romagna a Lombardia). Rozvoj chovu v tejto oblasti je úzko spätý s extenzívnym pestovaním obilnín a špecializovanými spracovateľskými systémami v rámci výroby syra, ktoré sa prejavili na konkrétnej podobe miestneho chovu ošípaných.

Výrobcovia v provincii Piacenza si osvojili špecifické znalosti o výbere a spracovaní chudých a tučných častí mäsa, ktoré odovzdávali ďalej. Chladné údolia bohaté na vodné zdroje a zalesnené kopcovité oblasti majú priaznivý vplyv na podmienky v miestnostiach, kde výrobok dozrieva.

5.2. Špecifickosť výrobku

„Salame Piacentino“ sa vyznačuje príjemnou, intenzívnou vôňou, ktorá sa rozvinie počas procesu dozrievania. Chudá časť plátkov má jasnočervenú farbu s bielymi mastnými okami bielej farby. Suroviny na výrobok „Salame Piacentino“ pozostávajú z rôznych, starostlivo vybraných a očistených kusov mäsa ošípaných s typickými vlastnosťami talianskych ťažkých ošípaných.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Kvalitatívne vlastnosti výrobku „Salame Piacentino“ závisia od environmentálnych podmienok a prírodných a ľudských faktorov. V prvom rade vlastnosti suroviny úzko súvisia s vymedzenou zemepisnou oblasťou pôvodu, kde sa vyvinuli metódy chovu ťažkých talianskych ošípaných, ktoré sa rozhodujúcim spôsobom podieľajú na kvalite mäsa používaného na výrobu „Salame Piacentino“.

Okrem toho je výroba „Salame Piacentino“ v provincii Piacenza spojená s miestnymi výrobcami, ktorí postupom času nadobudli špecifické zručnosti pri výbere chudého mäsa a jeho miešaní s tukom a koreninami. Technická zručnosť výrobcov pri spracovaní a mletí mäsa a ich znalosť riadenia jednotlivých fáz dozrievania výrobku „Salame Piacentino“ sú ďalšími dôkazmi o spojení výrobku s územím jeho výroby.

Environmentálne faktory úzko súvisia s vlastnosťami oblasti výroby; platí to najmä o podnebí, ktoré má zásadný vplyv na typické vlastnosti hotového výrobku a prispieva k úspešnému priebehu procesu dozrievania výrobku.

Vďaka kombinácii surovín, výrobku a označenia spolu so špecifickým sociálno-hospodárskym vývojom daného regiónu tu teda existuje jedinečná situácia, ktorá nemá nikde inde obdobu.

Odkaz na uverejnenie špecifikácie

[Článok 5 ods. 7 nariadenia (ES) č. 510/2006 (4)]

Konsolidované znenie špecifikácie výrobku je dostupné na tejto webovej lokalite:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke ministerstva poľnohospodárstva, potravinárstva a lesníctva (http://www.politicheagricole.it) kliknutím na „Qualità e sicurezza“ (v hornom pravom rohu obrazovky), a ďalej na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.

(2) Ú. v. EÚ L 93, 31.3.2006, s. 12. Nahradené nariadením (EÚ) č. 1151/2012.

(3) Nahradené nariadením (EÚ) č. 1151/2012.

(4) Porovnaj poznámku pod čiarou 3.